
 28.6.2014
 BG
 Официален вестник на Европейския съюз
 L 191/1
 РЕГЛАМЕНТ ЗА ИЗПЪЛНЕНИЕ (ЕС) No 680/2014 НА КОМИСИЯТА
 от 16 април 2014 година
 за определяне, в съответствие с Регламент (ЕС) No 575/2013 на Европейския парламент и на Съвета, на техническите стандарти за изпълнение по отношение на предоставянето на информация от институциите на надзорните органи
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 99, параграф 5, четвърта алинея, член 99, параграф 6, четвърта алинея, член 101, параграф 4, трета алинея, член 394, параграф 4, трета алинея, член 415, параграф 3, четвърта алинея и член 430, параграф 2, трета алинея от него,
 като има предвид, че:
 (1)
 С оглед подобряване на ефикасността и намаляване на административната тежест, без да се засягат правомощията на компетентните органи по член 104, параграф 1, буква й) от Директива 2013/36/ЕС на Европейския парламент и на Съвета (2), следва да се определи съгласувана отчетна рамка въз основа на хармонизиран набор от стандарти.
 (2)
 Разпоредбите в настоящия регламент са тясно свързани, тъй като в тях се разглеждат отчетните изисквания за институциите. Постигането на съгласуваност (те следва да влязат в сила по едно и също време), както и улесняването на задълбочен поглед върху тях и достъп до тях от страна на подлежащите на отчетните изисквания лица правят желателно включването на всички технически стандарти за изпълнение по Регламент (ЕС) No 575/2013 в рамките на един регламент.
 (3)
 Естеството и сложността на дейностите на институциите (търговски или банков портфейл, както и подходи във връзка с кредитния риск) определят степента на фактическите им отчетни задължения. В допълнение към член 99, параграф 5 от Регламент (ЕС) No 575/2013 и в съответствие с него отчетните задължения на институциите следва да бъдат съответстващи, като следва да се разреди честотата на подаване на някои образци. Освен това, с цел отчитане на характера, мащаба и сложността на различните институции, следва да се въведат специфични за отделните образци прагове на същественост, които да задействат дадено задължение за предоставяне на информация.
 (4)
 Когато такова задължение е основано на количествени прагове, с цел да се гарантира плавен преход към общо предоставяне на информация за надзорни цели, е необходимо въвеждането на специфични за отделните образци входни и изходни критерии.
 (5)
 Институциите, чиято счетоводна година се различава от календарната, следва да имат възможност да приспособят съответните дати на отчитане и подаване на финансовата информация, така че да не се налага да изготвят отчети за два различни периода.
 (6)
 Финансовата информация обхваща информация за финансовото състояние на институциите и потенциалните системни рискове. Основната информация за финансовото състояние се допълва с по-подробни разбивки, за да се предостави на надзорните органи информация за рисковете във връзка с различните дейности. Институциите следва да предоставят обособени и еднообразни данни, особено за разбивките на експозициите и финансирането по географски и секторен признак,